Title: พระราชกฤษฎีกาเปลี่ยนแปลงเขตอำนาจศาลแขวงลพบุรี พ.ศ. 2549

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงลพบุรี
พ.ศ. ๒๕๔๙[๑]

ภูมิพลอดุลยเดช ป.ร.
ให้ไว้ ณ วันที่ ๒๙ ธันวาคม
พ.ศ. ๒๕๔๙
เป็นปีที่ ๖๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงลพบุรี

อาศัยอำนาจตามความในมาตรา
๑๖ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๔๙ และมาตรา ๓
วรรคสาม แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ.
๒๔๙๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา
๑  พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงลพบุรี
พ.ศ. ๒๕๔๙

มาตรา
๒ 
พระราชกฤษฎีกานี้ให้ใช้บังคับตั้งแต่วันที่ ๑๕ มกราคม พ.ศ. ๒๕๕๐ เป็นต้นไป

มาตรา
๓ ให้ศาลแขวงลพบุรีในจังหวัดลพบุรี ซึ่งมีเขตอำนาจในอำเภอเมืองลพบุรี
อำเภอโคกเจริญ อำเภอโคกสำโรง อำเภอท่าวุ้ง อำเภอบ้านหมี่ อำเภอพัฒนานิคม
อำเภอสระโบสถ์ และอำเภอหนองม่วง มีเขตอำนาจในอำเภอเมืองลพบุรี อำเภอโคกสำโรง
อำเภอท่าวุ้ง อำเภอบ้านหมี่ อำเภอพัฒนานิคม และอำเภอหนองม่วง

มาตรา
๔  บรรดาคดีในเขตอำนาจของศาลจังหวัดชัยบาดาลที่ค้างพิจารณาอยู่ในศาลแขวงลพบุรีในวันเปิดทำการศาลจังหวัดชัยบาดาลซึ่งจัดตั้งขึ้นตามกฎหมายว่าด้วยการจัดตั้งศาลจังหวัดชัยบาดาลให้คงพิจารณาพิพากษาในศาลแขวงลพบุรี

มาตรา
๕ 
ให้ประธานศาลฎีการักษาการตามพระราชกฤษฎีกานี้

ผู้รับสนองพระบรมราชโองการ
พลเอก สุรยุทธ์  จุลานนท์
นายกรัฐมนตรี

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
เนื่องจากเมื่อได้มีการเปิดทำการศาลจังหวัดชัยบาดาลแล้ว ศาลแขวงลพบุรี
และศาลจังหวัดชัยบาดาลจะมีเขตอำนาจซ้อนกันในบางท้องที่ คือ
อำเภอโคกเจริญและอำเภอสระโบสถ์ ทำให้ประชาชนเกิดความสับสนในเรื่องเขตอำนาจศาลระหว่างศาลแขวงลพบุรีกับศาลจังหวัดชัยบาดาล
ประกอบกับในปัจจุบันได้มีการแยกอำเภอโคกสำโรงเป็นอำเภอหนองม่วงเพิ่มขึ้นในเขตอำนาจศาลแขวงลพบุรี
สมควรตัดท้องที่ที่ทับซ้อนกันออกจากเขตอำนาจศาลแขวงลพบุรี
เพื่อให้คดีที่อยู่ในเขตท้องที่อำเภอโคกเจริญและอำเภอสระโบสถ์อยู่ในเขตอำนาจศาลจังหวัดชัยบาดาลเพียงแห่งเดียว
และเพิ่มท้องที่อำเภอหนองม่วงในเขตอำนาจศาลแขวงลพบุรี
เพื่อไม่ให้ประชาชนสับสนในเรื่องเขตอำนาจศาลและได้รับความสะดวกในการพิจารณาพิพากษาคดี  จึงจำเป็นต้องตราพระราชกฤษฎีกานี้

ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓

[๑]
ราชกิจจานุเบกษา เล่ม ๑๒๔/ตอนที่ ๒ ก/หน้า ๑๓/๘ มกราคม ๒๕๕๐